b'\n_START_ARTICLE_\nPaksunokkakiuru\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nLinnun pituus on noin 17\xc2\xa0cm, siipien k\xc3\xa4rkiv\xc3\xa4li 36\xe2\x80\x9340\xc2\xa0cm ja paino 45\xe2\x80\x9355\xc2\xa0g. Hieman kiurua suurempi lintu, jolla on paksu kartiomainen nokka. Koiras on p\xc3\xa4\xc3\xa4lt\xc3\xa4 ruskea, alapuolelta voimakkaasti tumman suomukuvioinen ja sen poski on musta. Naaras on hailakamman v\xc3\xa4rinen ja nuori lintu ruskea. Lennossa erottuu valkoinen siiven takareuna. Lajilla on runsaasti erilaisia \xc3\xa4\xc3\xa4ni\xc3\xa4 mutta pesim\xc3\xa4aikana se on melko hiljainen.\n_START_SECTION_\nEsiintyminen\n_START_PARAGRAPH_\nPaksunokkakiuru el\xc3\xa4\xc3\xa4 Luoteis-Afrikassa, erilliskanta on L\xc3\xa4hi-id\xc3\xa4ss\xc3\xa4, mahdollisesti my\xc3\xb6s Pohjois-Egyptiss\xc3\xa4. Laji on paikkalintu, joka pesim\xc3\xa4ajan j\xc3\xa4lkeen voi suorittaa vaelluksia rannikolle. Sit\xc3\xa4 ei ole tavattu Suomessa. Lajin kanta on elinvoimainen.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nPaksunokkakiurut el\xc3\xa4v\xc3\xa4t sek\xc3\xa4 autiomaassa ett\xc3\xa4 hieman ravinteikkaammilla kivisill\xc3\xa4 avomailla, p\xc3\xa4\xc3\xa4asiassa Saharassa. Talvella ne voivat ker\xc3\xa4\xc3\xa4nty\xc3\xa4 parviksi, joista suurimmissa on tavattu noin 50 yksil\xc3\xb6\xc3\xa4.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nPesint\xc3\xa4 tunnetaan puutteellisesti. Pes\xc3\xa4 on maassa, yleens\xc3\xa4 pensaan tai kiven alla. Munam\xc3\xa4\xc3\xa4r\xc3\xa4 on 3\xe2\x80\x936, tavallisimmin 3 tai 4. Muna painaa keskim\xc3\xa4\xc3\xa4rin 4,36\xc2\xa0g.\n_START_SECTION_\nRavinto\n_START_PARAGRAPH_\nPaksunokkakiurut sy\xc3\xb6v\xc3\xa4t etup\xc3\xa4\xc3\xa4ss\xc3\xa4 siemeni\xc3\xa4 ja vihreit\xc3\xa4 kasvinosia sek\xc3\xa4 my\xc3\xb6s hy\xc3\xb6nteisi\xc3\xa4 ja muita pieni\xc3\xa4 selk\xc3\xa4rangattomia. Poikasia ruokitaan p\xc3\xa4\xc3\xa4asiassa el\xc3\xa4inravinnolla.'